Diari Oficial de la Generalitat Valenciana


Sumari del DOGV 9601, del 23-05-2023 (2023/5194)

RESOLUCIÓ número 504, de 10 de maig de 2023, del director de l'Agència de Prevenció i Lluita contra el Frau i la Corrupció de la Comunitat Valenciana, per la qual es crea el Registre de responsables de sistemes interns d'informació i se'n regula el funcionament.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9601

Data del DOGV
:   23-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/5194


Data del document
:   10-05-2023

Organisme emissor
:   Agència de Prevenció i Lluita contra el Frau i la Corrupció de la Comunitat Valenciana

Tipus de document
:   Resolució

Descriptors 

:   * Agència de Prevenció i Lluita contra el Frau i la Corrupció de la Comunitat Valenciana
    * legislació

RESOLUCIÓ número 504, de 10 de maig de 2023, del director de l'Agència de Prevenció i Lluita contra el Frau i la Corrupció de la Comunitat Valenciana, per la qual es crea el Registre de responsables de sistemes interns d'informació i se'n regula el funcionament. [2023/5194]  
L'Agència de Prevenció i Lluita contra el Frau i la Corrupció de la Comunitat Valenciana (d'ara en avant, Agència o AVAF), entitat adscrita a les Corts Valencianes, es crea per la Llei 11/2016, de 28 de novembre, de la Generalitat, per a prevenir i erradicar el frau i la corrupció de les institucions públiques valencianes i per a impulsar la integritat i l'ètica públiques, així com el foment d'una cultura de bones pràctiques i de rebuig del frau i la corrupció en el disseny, execució i avaluació de polítiques públiques, i en la gestió de recursos públics. Així mateix, ha de destacar-se la funció especial atribuïda a l'Agència en matèria de protecció a les persones denunciants, tal com es disposa en el preàmbul i en l'article 14 de la Llei 11/2016.  
Amb la creació de l'Agència, el Parlament valencià es va anticipar a la Directiva (UE) 2019/1937 del Parlament Europeu i del Consell, de 23 d'octubre de 2019, relativa a la protecció de les persones que informen sobre infraccions del Dret de la Unió, i, per tant, a la llei estatal que la transposa i incorpora a l'ordenament jurídic espanyol, això és, la Llei 2/2023, de 20 de febrer, reguladora de la protecció de les persones que informen sobre infraccions normatives i de lluita contra la corrupció.  
  
Tal com indica el preàmbul de la Llei 2/2023 en relació amb l'article 16.2, el canal extern d'informació a què aquesta es refereix i la protecció a les persones que comuniquen o relleven aquesta informació correspon en l'àmbit de la Comunitat Valenciana a l'Agència.  
  
Entre les novetats regulades en la Llei 2/2023, es troba la necessitat de crear per cada entitat o organisme obligats per aquesta llei un sistema intern d'informació (SII), que abasta la implementació d'un canal, entés com a bústia o via per a recepció d'informació referida a qualsevol acció o omissió prevista en l'article 2, així com d'un responsable d'aquest sistema i d'un procediment que cal seguir.  
La figura del responsable del sistema intern d'informació està regulada, de manera especial, en l'article 8 de la Llei 2/2023, que literalment disposa:  
«1. L'òrgan d'administració o òrgan de govern de cada entitat o organisme obligat per aquesta llei serà el competent per a la designació de la persona física responsable de la gestió d'aquest sistema o «responsable del sistema», i de la seua destitució o cessament.  
2. Si s'optara perquè el responsable del sistema fora un òrgan col·legiat, aquest haurà de delegar en un dels seus membres les facultats de gestió del sistema intern d'informació i de tramitació d'expedients d'investigació.  
3. Tant el nomenament com el cessament de la persona física individualment designada, així com de les integrants de l'òrgan col·legiat hauran de ser notificats a l'autoritat independent de protecció de l'informant, AAI, o, si escau, a les autoritats o òrgans competents de les comunitats autònomes, en l'àmbit de les seues respectives competències, en el termini dels deu dies hàbils següents, especificant, en el cas del seu cessament, les raons que han justificat el mateix.  
4. El responsable del sistema haurà de desenvolupar les seues funcions de manera independent i autònoma respecte de la resta dels òrgans de l'entitat o organisme, no podrà rebre instruccions de cap mena en el seu exercici, i haurà de disposar de tots els mitjans personals i materials necessaris per a dur-les a terme.  
5. En el cas del sector privat, el responsable del sistema persona física o l'entitat en qui l'òrgan col·legiat responsable haja delegat les seues funcions, serà un directiu de l'entitat, que exercirà el seu càrrec amb independència de l'òrgan d'administració o de govern d'aquesta. Quan la naturalesa o la dimensió de les activitats de l'entitat no justifiquen o permeten l'existència d'un directiu responsable del sistema, serà possible l'acompliment ordinari de les funcions del lloc o càrrec amb les de responsable del sistema, tractant en tot cas d'evitar possibles situacions de conflicte d'interés.  
6. En les entitats o organismes en què ja hi haguera una persona responsable de la funció de compliment normatiu o de polítiques d'integritat, qualsevol que fora la seua denominació, podrà ser aquesta la persona designada com a responsable del sistema, sempre que complisca els requisits establits en aquesta llei.»  
Així, de conformitat amb l'article 8.3 anteriorment transcrit, una vegada designat el responsable del sistema intern d'informació (persona física o òrgan col·legiat), per l'òrgan d'administració o òrgan de govern de cada entitat o organisme obligat per la Llei 2/2023, aquest haurà de ser notificat a les autoritats o òrgans competents de les comunitats autònomes.  
En el cas de la Comunitat Valenciana, aquesta autoritat competent és l'Agència de Prevenció i Lluita contra el Frau i la Corrupció de la Comunitat Valenciana respecte a les administracions i entitats incloses en l'àmbit subjectiu d'aplicació de la Llei 11/2016, previst en l'article 3, que al seu torn estiguen obligades a disposar d'un sistema intern d'informació, en virtut del que es disposa en la Llei 2/2023.  
A aquest efecte, es procedeix mitjançant la present resolució a crear el Registre de responsables de sistemes intern d'informació (RRSII), en el qual s'anotaran els nomenaments, així com els cessaments d'aquests responsables, i portarà una gestió actualitzada de totes les dades.  
  
La notificació a aquesta Agència haurà de realitzar-se en el termini dels deu dies hàbils següents, tant del nomenament del responsable del sistema intern d'informació com, si és el cas, del seu cessament motivat.  
  
Quant al termini màxim per a l'establiment de sistemes interns d'informació (entre les obligacions del qual es troba la designació del responsable del sistema) la disposició transitòria segona, apartats 1 i 2, de la Llei 2/2023, disposa:  
«1. Les administracions, organismes, empreses i altres entitats obligades a comptar amb un sistema intern d'informació hauran d'implantar-lo en el termini màxim de tres mesos a partir de l'entrada en vigor d'aquesta llei.  
2. Com a excepció, en el cas de les entitats jurídiques del sector privat amb dos-cents quaranta-nou treballadors o menys, així com dels municipis de menys de deu mil habitants, el termini previst en el paràgraf anterior s'estendrà fins a l'1 de desembre de 2023».  
Finalment, el títol IX de la Llei 2/2023 ve dedicat al règim sancionador dins d'aquest àmbit, del qual es destaca, per la seua relació amb la matèria de la present resolució, que la falta de designació del responsable del sistema podria suposar la comissió d'una infracció molt greu per «Incompliment de l'obligació de disposar d'un sistema intern d'informació en els termes exigits en aquesta llei» (articles 63.1.g), mentre que la falta de notificació d'aquesta designació a l'autoritat competent, en aquest cas, a l'Agència, podria suposar la comissió d'una infracció lleu (article 63.3.c). Les sancions aparellades a les infraccions comeses es regulen en l'article 65.  
Per tot el que s'ha exposat, fent ús de les atribucions conferides en virtut del que es disposa en la Llei 11/2016, de 28 de novembre, de la Generalitat, així com en l'article 13.1.m del Reglament de funcionament i règim interior de 27 de juny de 2019, de l'Agència (DOGV 8582, 02.07.2019), resolc:  
  
Primer  
Crear el Registre de responsables de sistemes interns d'informació de l'Agència de Prevenció i Lluita contra el Frau i la Corrupció de la Comunitat Valenciana (RRSII), en el qual s'hauran d'inscriure les administracions públiques i entitats del sector públic incloses en l'àmbit subjectiu d'aplicació de la Llei 11/2016, de 28 de novembre, de la Generalitat, i regular el seu funcionament de conformitat amb el que s'estableix en l'Annex de la present resolució.  
  
Segon  
Adoptar, si és el cas, les disposicions que siguen necessàries per al desenvolupament i execució de la present resolució.  
  
Tercer  
Publicar la present resolució en el Diari Oficial de la Generalitat Valenciana i en el Butlletí Oficial de les Corts.  
  
Contra aquesta resolució, que posa fi a la via administrativa, es podrà interposar, potestativament, recurs de reposició, en el termini d'un mes, davant el director d'aquesta agència, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i recurs contenciós administratiu, en el termini de dos mesos, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que s'estableix en els articles 10.1.m i 46 de la Llei 29/1998, de 13 de juliol, reguladora de la jurisdicció contenciosa administrativa, comptats des de l'endemà de la seua publicació. Tot això sense perjudici de qualsevol altre recurs o acció que estime procedent.  
  
València, 10 de maig de 2023.- El director de l'Agència de Prevenció i Lluita contra el Frau i la Corrupció de la Comunitat Valenciana: Joan A. Llinares Gómez.  
  
  
ANNEX  
Regles de funcionament del Registre de responsables de sistemes interns d'informació de l'Agència de Prevenció i Lluita contra el Frau i la Corrupció de la Comunitat Valenciana.  
  
Article 1. Objecte i finalitat  
1. La present resolució té per objecte la creació del Registre de responsables de sistemes interns d'informació de l'Agència de Prevenció i Lluita contra el Frau i la Corrupció de la Comunitat Valenciana (RRSII), així com regular-ne el funcionament.  
2. Mitjançant el RRSII es deixarà constància de les dades traslladades sobre els nomenaments i cessaments d'aquests responsables de sistemes, de conformitat amb les obligacions previstes en l'article 8 de la Llei 2/2023, de 20 de febrer, reguladora de la protecció de les persones que informen sobre infraccions normatives i de lluita contra la corrupció.  
  
Article 2. Àmbit d'aplicació  
1. Les administracions públiques i entitats del sector públic incloses en l'àmbit d'actuació de l'Agència a què es refereix l'article 3 de la Llei 11/2016, de 28 de novembre, de la Generalitat, que conforme a l'article 13.1 i 2 de la Llei 2/2023, de 20 de febrer, estiguen obligats a disposar d'un sistema intern d'informació.  
2. En concret, es troben obligats a notificar al RSSII els nomenaments i/o els cessaments dels seus responsables de sistemes les següents entitats:  
a) L'Administració de la Generalitat.  
b) El sector públic instrumental de la Generalitat, en els termes definits en l'article 2.3 de la Llei 1/2015, de la Generalitat, d'hisenda pública, del sector públic instrumental i de subvencions.  
c) Les Corts Valencianes, el Síndic de Greuges, la Sindicatura de Comptes, el Consell Valencià de Cultura, l'Acadèmia Valenciana de la Llengua, el Comitè Econòmic i Social, el Consell Jurídic Consultiu i qualsevol altra institució estatutària anàloga que es puga crear en el futur, en relació amb la seua activitat administrativa i pressupostària.  
d) Les entitats integrants de l'administració local de la Comunitat Valenciana i les entitats del sector públic vinculades o dependents.  
  
e) Les universitats públiques valencianes i les entitats del sector públic vinculades o dependents.  
f) Les corporacions de dret públic, quant a les activitats subjectes a dret administratiu.  
g) Les associacions constituïdes per les administracions públiques, els organismes i les entitats públiques.  
  
Article 3. Registre electrònic de responsables de sistemes interns d'informació  
1. En el marc dels principis d'eficàcia, eficiència i economia que han de presidir l'actuació administrativa, el Registre electrònic de responsables de sistemes interns d'informació de l'Agència es portarà en suport electrònic i estarà format per l'agregació cronològica i numerada correlativament de les notificacions dels nomenaments i els cessaments dels responsables dels sistemes interns d'informació realitzades pels òrgans d'administració o òrgan de govern de cada entitat o organisme obligat.  
2. Les entitats i organismes a què es refereix l'article 2 hauran de presentar, en el termini de 10 dies hàbils següents, el nomenament i/o cessament motivat del responsable del sistema intern d'informació, a través del tràmit específic habilitat en la seu electrònica de l'Agència (https://sede.antifraucv.es/opencms/opencms/sede), denominat «B0115-01\_Responsable del sistema intern d'informació». A aquest efecte, haurà d'emplenar el formulari específic disponible en la seu electrònica, adjuntant còpia o certificat que acredite el nomenament i/o, si és el cas, el cessament motivat del responsable del sistema intern d'informació adoptat per l'òrgan d'administració o govern competent.   
  
3. En aquest registre s'inclouran, com a mínim, les següents dades:  
a) Data recepció en seu electrònica de la notificació.  
b) Denominació de l'entitat o organisme.  
c) Tipus notificació: nomenament o cessament. En aquest últim cas, breu síntesi de la seua motivació.  
d) Nom i cognoms, DNI, lloc de treball o càrrec, adreça professional, correu electrònic i telèfon de contacte de la persona física nomenada responsable del sistema d'informació o de cadascuna de les persones integrants de l'òrgan col·legiat nomenat responsable del sistema d'informació. A més, en el cas d'optar-se per òrgan col·legiat, identificació del membre a qui es delega les facultats de gestió del sistema intern d'informació i de tramitació d'expedients d'investigació.  
  
e) Òrgan d'administració o òrgan de govern de l'entitat o organisme i data de la designació o cessament.  
4. L'aplicació informàtica del Registre de responsables de sistemes interns d'informació haurà de garantir la integritat, autenticitat, qualitat, confidencialitat, protecció i conservació dels fitxers electrònics corresponents.